Document ID: 32004R0446

Kommissionens forordning (EF) nr. 446/2004
af 10. marts 2004
om ophævelse af en række beslutninger vedrørende animalske biprodukter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10, stk. 4,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum(3), senest ændret ved Kommissionen forordning (EF) nr. 808/2003(4), særlig artikel 32, stk. 1, og
ud fra følgende betragtninger:
(1) I Rådets direktiv 90/425/EØF er der fastsat dyresundhedsmæssige og sundhedsmæssige bestemmelser vedrørende visse animalske biprodukter. Nævnte direktiv er retsgrundlag for Kommissionens beslutning 97/735/EF af 21. oktober 1997 om visse beskyttelsesforanstaltninger med hensyn til handel med bestemte typer af animalsk affald fra pattedyr(5), senest ændret ved Rådets beslutning 1999/534/EF(6), og for Kommissionens beslutning 2001/25/EF af 27. december 2000 om forbud mod anvendelse af bestemte animalske biprodukter i foder(7).
(2) Forordning (EF) nr. 1774/2002 er retsgrundlag for Kommissionens beslutning 92/562/EØF af 17. november 1992 om godkendelse af alternative varmebehandlingssystemer til forarbejdning af højrisikostoffer(8), senest ændret ved akten vedrørende Østrigs, Finlands og Sveriges tiltrædelse.
(3) De nævnte direktiver er på væsentlige punkter blevet ændret ved Europa-Parlamentets og Rådets direktiv 2002/33/EF af 21. oktober 2002 om ændring af Rådets direktiv 90/425/EØF og 92/118/EØF for så vidt angår sundhedsbestemmelser for animalske biprodukter, bl.a. for at indskrænke anvendelsesområdet, så det kun omfatter animalske produkter bestemt til konsum samt patogener.
(4) Alle fællesskabsbestemmelser om animalske biprodukter, der ikke er bestemt til konsum, er nu fastsat i forordning (EF) nr. 1774/2002.
(5) Af hensyn til fællesskabslovgivningens sammenhæng og klarhed bør beslutning 92/562/EØF, 97/735/EF og 2001/25/EF derfor ophæves.
(6) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
Ophævelse af beslutninger
Beslutning 92/562/EØF, 97/735/EF og 2001/25/EF ophæves.
Artikel 2
Ikrafttrædelse og anvendelse
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. maj 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. marts 2004.

Labels: 0
1
17